CELEX: 32010R0826
Language: lv
Date: 2010-09-20 00:00:00
Title: Komisijas Regula (ES) Nr. 826/2010 ( 2010. gada 20. septembris ), ar ko atkāpjas no Regulas (ES) Nr. 1272/2009 attiecībā uz sviesta un sausā vājpiena iepirkšanu un pārdošanu

21.9.2010   
            
            
               LV
            
            
               Eiropas Savienības Oficiālais Vēstnesis
            
            
               L 247/44
            
         KOMISIJAS REGULA (ES) Nr. 826/2010
   (2010. gada 20. septembris),
   ar ko atkāpjas no Regulas (ES) Nr. 1272/2009 attiecībā uz sviesta un sausā vājpiena iepirkšanu un pārdošanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta f) un j) punktu saistībā ar tās 4. pantu,
   tā kā:
   
               (1)
            
            
               Saskaņā ar 4. panta 1. punkta b) apakšpunktu Komisijas 2006. gada 21. jūnija Regulā (EK) Nr. 884/2006, ar ko nosaka sīki izstrādātus piemērošanas noteikumus Padomes Regulai (EK) Nr. 1290/2005 attiecībā uz intervences krājumu glabāšanas pasākumu finansēšanu, ko veic Eiropas Lauksaimniecības garantiju fonds (ELGF), un intervences krājumu glabāšanas darbību iegrāmatošanu, ko īsteno dalībvalstu maksājumu aģentūras (2), ELGF finansē izdevumus par saimnieciskajām darbībām saskaņā ar minētās regulas V pielikumu, pamatojoties uz standarta summām, ja attiecīgie izdevumi nav noteikti tiesību aktos, kas piemērojami šajā lauksaimniecības nozarē.
            
         
               (2)
            
            
               Standarta summas 2010. gadam, kas noteiktas un paziņotas dalībvalstīm, aprēķinātas, pamatojoties uz noteikumiem, kas bija piemērojami līdz 2010. gada 1. martam. Minētajā dienā piena produktu nozarē sāka piemērot noteikumus par intervences produktu iepirkšanu un pārdošanu, tostarp par izmaksām, kas jāsedz intervences aģentūrām un uzņēmumiem, kuri paredzēti Komisijas 2009. gada 11. decembra Regulā (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (3).
            
         
               (3)
            
            
               Lai ņemtu vērā šo situāciju saistībā ar pārdošanu, ar Komisijas Regulu (ES) Nr. 569/2010 (4) tika ieviesta atkāpe no Regulas (ES) Nr. 1272/2009 par attiecīgiem noteikumiem, ko piemēro sviesta un sausā vājpiena pārdošanai konkursa kārtībā, kam piedāvājumus iesniedz līdz 2010. gada 21. septembrim plkst. 11.00 (Briseles laiks).
            
         
               (4)
            
            
               Lai nodrošinātu standarta summu saskaņotu aprēķināšanu, ir jāparedz laiks, kas dalībvalstīm vajadzīgs, lai noteiktu ar iekraušanu un izkraušanu saistītās izmaksas un tās paziņotu Komisijai. Turklāt ir sīkāk jāizpēta un galīgi jāievieš vienota to noteikumu piemērošana, kas attiecas uz izmaksām, kuras jāsedz intervences aģentūrām un uzņēmumiem saistībā ar intervences sviesta un vājpiena pulvera iepirkšanu un pārdošanu. Laika trūkuma un procedūras noteikumu dēļ šie papildu elementi nebūs pieejami laikus, lai tos varētu ņemt vērā lēmumā par standarta summu noteikšanu 2011. finanšu gadam. Tādēļ ir jāparedz atkāpe no Regulas (ES) Nr. 1272/2009 līdz 2011. finanšu gada beigām.
            
         
               (5)
            
            
               Lai šajā situācijā bez kavēšanās rīkotos un bez pārtraukumiem piemērotu atkāpi no Regulas (ES) Nr. 1272/2009 līdz 2011. finanšu gada beigām, šai regulai jāstājas spēkā tās publicēšanas dienā.
            
         
               (6)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   1.   Atkāpjoties no Regulas (ES) Nr. 1272/2009 28. panta 3. punkta trešās daļas, izmaksas, kas rodas, izkraujot sviestu un vājpienu pie noliktavas iekraušanas platformas, sedz maksājumu aģentūra.
   2.   Atkāpjoties no Regulas (ES) Nr. 1272/2009 42. panta 1. punkta e) apakšpunkta, konkursa piedāvājumā iekļautā cena euro tiek norādīta par produktu, kurš uz paliktņiem piegādāts pie noliktavas iekraušanas platformas vai attiecīgā gadījumā piegādāts uz paliktņiem, kas iekrauti transportlīdzeklī, ja transportlīdzeklis ir kravas automobilis vai dzelzceļa vagons.
   3.   Atkāpjoties no Regulas (ES) Nr. 1272/2009 52. panta 1. punkta, produktu nodod operatoru rīcībā uz paliktņiem pie noliktavas iekraušanas platformas vai attiecīgā gadījumā nodod operatoru rīcībā uz paliktņiem, kas iekrauti transportlīdzeklī, ja transportlīdzeklis ir kravas automobilis vai dzelzceļa vagons.
   4.   Atkāpjoties no Regulas (ES) Nr. 1272/2009 52. panta 3. punkta, izmaksas, ņemot vērā katru gadījumu atsevišķi, par produktu pārvietošanu līdz iekraušanas platformai vai transportlīdzeklī sedz maksājumu aģentūra, bet iespējamās izmaksas par iekraušanu vai noņemšanu no paliktņiem sedz pircējs.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   Regulas 1. panta 2., 3. un 4. punktu piemēro īpašiem uzaicinājumiem par sviesta un sausā vājpiena pārdošanu konkursa kārtībā, kas izsludināti saskaņā ar Regulas (ES) Nr. 1272/2009 40. pantu, attiecībā uz piedāvājumiem, kas iesniegti no 2010. gada 21. septembra plkst. 11.00 (Briseles laiks) līdz 2011. gada 20. septembrim plkst. 11.00 (Briseles laiks).
   Tā ir spēkā līdz 2011. gada 30. septembrim.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 20. septembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 299, 16.11.2007., 1. lpp.
   
      (2)  OV L 171, 23.6.2006., 35. lpp.
   
      (3)  OV L 349, 29.12.2009., 1. lpp.
   
      (4)  OV L 163, 30.6.2010., 32. lpp.